Document ID: 32001D0509

Απόφαση του Συμβουλίου
της 26ης Ιουνίου 2001
σχετικά με την προσχώρηση της Ευρωπαϊκής Κοινότητας στον κανονισμό αριθ. 108 της Οικονομικής Επιτροπής των Ηνωμένων Εθνών για την Ευρώπη για την έγκριση της παραγωγής αναγομωμένων ελαστικών επισώτρων για μηχανοκίνητα οχήματα και τα ρυμουλκούμενά τους
(2001/509/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 97/836/ΕΚ του Συμβουλίου, της 27ης Νοεμβρίου 1997, ενόψει της προσχώρησης Ευρωπαϊκής Κοινότητας στη συμφωνία της Οικονομικής Επιτροπής των Ηνωμένων Εθνών για την Ευρώπη σχετικά με την υιοθέτηση ομοιόμορφων τεχνικών προδιαγραφών για τροχοφόρα οχήματα, εξοπλισμό και εξαρτήματα τα οποία δύνανται να τοποθετηθούν ή/και να χρησιμοποιηθούν σε τροχοφόρα οχήματα και τις συνθήκες για την αμοιβαία αναγνώριση των εγκρίσεων που χορηγούνται με βάση τις προδιαγραφές αυτές "αναθεωρημένη συμφωνία του 1958"(1) και ιδίως το άρθρο 3 παράγραφος 3 και το άρθρο 4 παράγραφος 2, δεύτερη περίπτωση,
την πρόταση της Επιτροπής(2),
τη σύμφωνη γνώμη του Ευρωπαϊκού Κοινοβουλίου(3),
Εκτιμώντας τα ακόλουθα:
(1) Οι ομοιόμορφες προδιαγραφές του κανονισμού αριθ. 108 της Οικονομικής Επιτροπής των Ηνωμένων Εθνών για την Ευρώπη για έγκριση της παραγωγής αναγομωμένων ελαστικών επισώτρων για μηχανοκίνητα οχήματα και τα ρυμουλκούμενά τους αποσκοπούν στην κατάργηση των τεχνικών εμποδίων στην εμπορία μηχανοκίνητων οχημάτων μεταξύ των συμβαλλομένων μερών όσον αφορά τα αναγομωμένα ελαστικά επίσωτρα και στην εξασφάλιση υψηλού επιπέδου ασφάλειας και περιβαλλοντικής προστασίας.
(2) Ο κανονισμός αριθ. 108 κοινοποιήθηκε στα συμβαλλόμενα μέρη και άρχισε να ισχύει για όλα τα συμβαλλόμενα μέρη που δεν γνωστοποίησαν τη διαφωνία τους μέχρι την ή τις ημερομηνίες που καθορίζονται στον κανονισμό που είναι προσαρτημένος στην αναθεωρημένη συμφωνία του 1958.
(3) Προκειμένου να επιτραπεί στις επιχειρήσεις να λάβουν τα δέοντα μέτρα για την έγκαιρη συμμόρφωσή τους με τις διατάξεις του κανονισμού αριθ. 108 ώστε να μη διαταραχθεί η αγορά των αναγομωμένων ελαστικών επισώτρων, ιδίως εξαιτίας διαφορετικών ημερομηνιών έναρξης ισχύος στα διάφορα κράτη μέλη, η ενιαία εφαρμογή στην Κοινότητα του κανονισμού αυτού θα ρυθμιστεί σε επόμενο στάδιο μέσω κοινοτικής οδηγίας. Ο κανονισμός αριθ. 108 δεν θα ενταχθεί, ωστόσο, στο σύστημα έγκρισης τύπου μηχανοκίνητων οχημάτων και των ρυμουλκουμένων τους,
ΑΠΟΦΑΣΙΖΕΙ:
Άρθρο μόνο
Η Ευρωπαϊκή Κοινότητα προσχωρεί στον κανονισμό αριθ. 108 της Οικονομικής Επιτροπής των Ηνωμένων Εθνών για την Ευρώπη, για την έγκριση της παραγωγής αναγομωμένων ελαστικών επισώτρων για μηχανοκίνητα οχήματα και τα ρυμουλκούμενά τους.
Το κείμενο του κανονισμού επισυνάπτεται στην παρούσα απόφαση(4).
Λουξεμβούργο, 26 Ιουνίου 2001.

Labels: 13
7
1
8